Randfontein-moorde: ‘Ma en dogter was onafskeidbaar’Marietjie en Kayla Meyer. Foto: Facebook. Terwyl reëlings getref word vir die begrafnisse van vier mense wat verlede week wreed op ŉ kleinhoewe naby Randfontein aan die Wes-Rand vermoor is, hou die jongste slagoffer, Kayla Meyer (9), se skool Donderdag ŉ gedenkdiens om haar nagedagtenis te eer. Kennith McCormack (42), sy verloofde, Marietjie Meyer (45), haar dogter, Kayla, en Monty McCormack (73), Kennith se pa, se liggame is verlede week op ’n kleinhoewe buite Randfontein gevind. Hulle is vermoedelik tussen Woensdagaand en Donderdagoggend vermoor. Die motief vir die moorde word nog ondersoek. Kennith McCormack. Foto: Facebook Leon Haupt, skoolhoof van Laerskool Randfontein, waar Kayla skoolgegaan het, het Woensdag aan Maroela Media gesê die skool gaan om 10:00 ŉ gedenkdiens in die skoolsaal vir haar hou. “As deel van die diens gaan haar klasmaats ballonne in die lug laat vrylaat en ons gaan ook ŉ boom plant om haar lewe te gedenk,” het Haupt gesê. “ŉ Gedenkplaatjie sal aangebring word sodat sy vir altyd onthou word omdat sy so jonk gesterf het.” Haupt het Kayla as ŉ vriendelike dogter beskou wat hom altyd ŉ drukkie gegee het as sy hom gesien het. “Sy was baie liefdevol en mededeelsaam.” Hy het gesê die gemeenskap is welkom om die gedenkdiens by te woon. Haupt het gesê die skoolsielkundige het na die voorval berading vir haar skoolmaats gegee. Corrina van Huyssteen, ŉ jarelange vriendin van Marietjie, het ook beaam Kayla was liefdevol. “Sy was ŉ omgee-mensie, vriendelik en oop, ŉ regte kletskous wat sommer met vreemdelinge sou praat, al het ons haar gewaarsku om dit nie sommer te doen nie. Sy was nes haar ma, die twee was onafskeidbaar.” Van Huyssteen het gesê Marietjie en Kennith was gelukkig saam en het in Desember verloof geraak. Volgens Van Huyssteen is Marietjie se ma oorlede toe sy nog jonk was en haar pa is ŉ paar jaar gelede oorlede. Sy het nie nog direkte familie nie, maar het familie aan haar stiefma se kant wat by die begrafnisreëlings betrokke is. Haar vriende weet nie wie Kayla se pa is nie en hy was glo nie deel van haar lewe nie. Marietjie het die afgelope jaar saam met Kennith op die kleinhoewe gewoon waar die tragedie afgespeel het. Van Huyssteen beskryf haar vriendin as ŉ borrelende, vriendelike en dapper mens. “Sy was ŉ regte ‘problem solver’. Dit maak nie saak hoe sleg dit gegaan het nie, sy het altyd gelag. Sy was mal oor musiek, baie sosiaal en uitgesproke. Kayla was haar lewe.” Die begrafnisreëlings vir al vier oorledenes word nog getref. Intussen het die politieke party, Front Nasionaal, onderneem om geld in te samel om te help om van die kostes van die begrafnisse te dek. “Suid-Afrika steier onder die gruwelnuus van dié aanval. Daardie families moet nou op een dag vier lede van hul gesinne begrawe. Kayla is wreed weggeneem en ons wil haar waardig te ruste lê,” het Daniel Lötter, die party se hoof van inligting, gesê. “Hulle het dalk haar lewe gesteel, maar in ons volk se hart sal sy ewig ons s’n wees.” Klik hier vir meer besonderhede. Maroela Media het vroeër berig ŉ familievriend het Donderdagaand die polisie ontbied nadat hy gaan ondersoek instel het omdat hy nie van hulle gehoor het nie. Die vriend het glo op Monty se bebloede liggaam afgekom in ŉ tydelik huis waar sy seun, Marietjie en Kayla gebly het, terwyl hulle ŉ houthuis op die kleinhoewe laat bou het. Monty het glo uit Brittanje by sy seun kom kuier. Intussen is verneem Monty is vermoedelik met ŉ stomp voorwerp doodgeslaan. Marietjie se liggaam is in die houthuis waaraan daar gebou word, gevind. Sy is na bewering ook met ŉ stomp voorwerp doodgeslaan. Kayla se liggaam is in ŉ stoorkamer langs die tydelike woonplek gevind. Sy het nie ooglopende beserings gehad nie en het moontlik versmoor. Kennith se liggaam is Vrydag ŉ paar meter van die houthuis opgespoor. Die verdagtes het met die gesin se Mercedes-sportnutsvoertuig gevlug. Die voertuig is later verlate aangetref en die polisie het beslag daarop gelê. Kontant en twee selfone van die slagoffers is glo daarin gevind. Kapt. Tshekiso Mofokeng, provinsiale polisiewoordvoerder, het Woensdag aan Maroela Media gesê niemand is nog in verband met die voorval in hegtenis geneem nie. Die polisie ondersoek ŉ saak van moord en die ondersoek duur voort. Dit is nog nie duidelik hoeveel mense by die aanval betrokke was nie. Hy het ŉ beroep op die publiek gedoen om die polisie by 08600 10111 te bel as hulle inligting het wat die polisie in hul ondersoek kan bystaan.